وزارات ثقافت
سیاحت، ثقافت اور شمال مشرقی خطے کی ترقی کے وزیر جناب جی کشن ریڈی نے گنگا اُتسو کے موقع پر کہا کہ ندیاں اور بھارتی تہذیب آپس میں مربوط ہیں
وزیر مملکت جناب پرہلاد سنگھ پٹیل کا کہنا ہے کہ پانی کو بھی دولت کی طرح سمجھا جانا چاہئے
اولین کامک بک ’چاچا چودھری اور گنگا اُتسو‘ کا اجراء کیاگیا
نئی دہلی، 02 نومبر 2021:
’گنگا اُتسو 2021 – ندیوں کا میلہ‘ تقریب کے دوسرے دن بھی لچسپ بات چیت کا دور جاری رہا۔ اس سال اس تیوہار کو ملک کے عوام اور ندیوں کے درمیان قدیم رابطے کو دوبارہ بحال کرنے کے لئے وزیر اعظم جناب نریندر مودی کے ذریعہ ندی اُتسو منانے کی اپیل سے ترغیب حاصل ہوئی ہے۔
دن کی شروعات محترمہ ریوتی سکلکر کی صوفیانہ آواز میں سرسوتی وندنا سے ہوئی۔ محترمہ سکلکر کاشی کی کوکیلا کے نام سے مشہور ہیں۔ دوسرے دن تمام شراکت دار تنظیموں کے افسران نے عوام کو ترغیب فراہم کرنے کے لئے بطور ناظرین شرکت کی۔ تقریب کے پہلے دن کی جھلک ساجھا کرتے ہوئے جناب راجیو رنجن مشرا، ڈائرکٹر جنرل این ایم سی جی نے جی آئی زیڈ ، این آئی یو اے، وغیرہ جیسے بین الاقوامی شراکت داروں سمیت دیگر تنظیموں کا شکریہ ادا کیا۔ انہوں نے کہا، ’’این ایم سی جی گنگا کی بازبحالی کے لئے عوامی بیداری اور عوامی شراکت سے متعلق سرگرمیوں کے لئے مسلسل کام کر رہا ہے۔ یہ میلہ گنگا دوت، گنگاپرہری،این وائی کے ایس اور زمینی سطح سے وابستہ تمام رضاکاران کو اپنا کام جاری رکھنے کے لیے تقویت بہم پہنچا تا ہے۔‘‘
مرکزی وزیر سیاحت جناب جی کشن ریڈی نے گنگا اُتسو کے 5ویں ایڈیشن پر این ایم سی جی کو مبارکباد پیش کی۔ انہوں نے کہا، ’اس میلے کے توسط سے بھارت کے سماجی، ثقافتی اور تاریخی ورثے کی بھی عکاسی ہوتی ہے۔‘ ندیوں اور عوام کے درمیان مضبوط رابطے پر زور دیتے ہوئے انہوں نے کہا، ’’ندیاں اور بھارتی تہذیب آپس میں کچھ اس طرح جڑی ہوئی ہیں کہ ہر ندی کو بھارت میں ماں کہا جاتا ہے۔ ندیوں کے بغیر بھارتی تہذیب کا کوئی وجود نہیں ہے۔‘‘ یہی وجہ ہے کہ گنگا اُتسو بھی آزادی کے امرت مہوتسو کی نمائندگی کرتا ہے۔ انہوں نے گنگا کے طاس پر سیاحت کو فروغ دینے کے لیے این ایم سی جی کے تعاون سے وزارت سیاحت کے ذریعہ گنگا کے گھاٹوں کو سجانے، آبی سفاری ، وغیرہ جیسی مختلف پہل قدمیوں کے بارے میں جانکاری دی۔ اس سے مقامی برادریوں کے لئے روزگا ر کے مواقع پیدا ہوں گے اور ندیوں پر ان کا انحصار کم ہوگا۔
دریائے نرمدا کے تئیں عقیدت کا اظہار کرتے ہوئے، جل شکتی کی وزارت کے وزیر مملکت جناب پرہلاد سنگھ پٹیل نے کہا کہ ’’ندیوں کا وجود ہم سے نہیں ہے، بلکہ ندیوں کی وجہ سے ہی ہمارا وجود ہے۔ اس لیے اپنی ندیوں کو انسانوں کے ذریعہ بنائی گئی ندیوں کی طرح نہ سمجھیں۔ ‘‘ انہوں نے مزید کہا کہ ہم سبھی کو انگلی اٹھانے کی بجائے ندیوں کے تحفظ میں اپنے  تعاون پر توجہ دینی چاہئے۔ انہوں نے کہا کہ، ’’ندیوں کا میلہ محض ایک تقریب نہیں ہے بلکہ خود کو یہ یاد دلانے کا ایک موقع ہے کہ ’پانی ہی دولت ہے‘ ۔ آج دھن تیرس کے موقع پر ، آیئے ہم دیوی لکشمی سے پرارتھنا کریں کہ ہمیں آبی دولت فراہم کرے۔‘‘
سیاحت کے مرکزی وزیر جناب جی کشن ریڈی اور جل شکتی کی وزارت کے وزیر مملکت جناب پرہلاد سنگھ پٹیل کے ذریعہ آئی این ٹی اے سی ایچ کے ذریعہ تیار کی گئی ایک کتاب ’سلیبریٹنگ دی اسپرٹ آف ریورس‘ کا اجراء کیا گیا۔ جناب منو بھٹناگر، پرنسپل ڈائرکٹر، آئی این ٹی اے سی ایچ اس لانچ کے موقع پر این ٹی اے سی ایچ کی جانب سے موجود تھے۔
دونوں وزراء نے گنگا سے گوداوری اور نرمدا سے کاویری تک تمام ندیوں کا جشن مناتے ہوئے ایک نغمہ ’بھارت کی ندیاں‘ کا میوزک ویڈیو بھی لانچ کیا۔ یہ ویڈیو آئی آئی ٹی مدراس کی ایک پہل قدمی، دی سینٹر فار کلین واٹر ، کے تعاون سے مشہور بھارتی ۔ امریکی موسیقار ڈاکٹر کنیکا کنی کوشورن کی تخلیق ہے۔ سرکردہ بھارتی کلاسیکی موسیقار بامبے جے شری اور کوشیکی چکرورتی اور ان کے بیٹے کےساتھ دنیا بھر کے متعدد موسیقاروں نے ورچووَل طریقے سے جڑکر اس ویڈیو کو تیار کیا ہے۔
ندیوں کے بارے میں تفصیلی معلومات انتظام کاری سسٹم تیار کرنے کے لئے وزراء کے ذریعہ گنگا نالیج پورٹل کی تعارفی تقریب کا آغاز کیا گیا۔ چاچا چودھری اور گنگا کی بات کے طور پر کامکس کے مؤثر وسیلے سے بچوں کو جوڑنے کے لئے پہلے سے منظور شدہ پہل قدمی کے پس منظر میں اولین کامک بک ’چاچا چودھری اور گنگا اُتسو‘ کا اجراء کیا گیا۔
اسپانسر شدہ مقالہ ’ری۔امیجننگ اربن ریور ‘ کو گنگا مہوتسو 2021 میں لانچ کیا گیا تھا۔ یہ نمامی گنگے مشن کی ایک اور اختراعی کوشش سے تیار کیا گیا ہے جس میں شہری امور کے قومی ادارے کے ساتھ شراکت داری میں مقالہ نویسی کے مقابلہ کے توسط سے شہری ندیوں کے لئے جامع سوچ پیدا کرنے والے طلباء کو شامل کیا گیا ہے۔
گنگا ڈائیلاگس میں، محترمہ روچی بڈولا، سائنس داں، ڈبلیو آئی آئی، نے کیسے ڈبلیو آئی آئی ندی اور عوام کو جوڑنے کے اختراعی طریقہ کار وضع کیےہیں، اس سلسلے میں معلومات فراہم کی۔ انہوں نے یہ بھی بتایا کہ گنگا کی حیاتیاتی گوناگونیت کے تحفظ کے لئے گنگا پرہری کو کیسے تربیت فراہم کی گئی۔ ایک دیگر سیشن میں مشہور شاعر اور مصنف جناب دیو پرکاش دوبے نے اداکار پیوش مشرا کے ساتھ ساتھ دل کو چھولینے والی بات چیت کی۔
لوک گلوکار جناب پرہلاد سنگھ ٹپانیا نے اپنی فعال کارکردگی سے ناظرین کو مسحور کر دیا۔ انہوں نے پانی کی اہمیت کے بارے میں عوام کو بیدار کرنے کے لئے صوفی سنت کبیر کا حوالہ دیا۔ ادبی میلے میں، مشہور شاعر جناب آلوک شری واستو اور جناب نیلوتپل مرنال نے غزلوں اور ہندی نظموں کے ذریعہ ندی کے تحفظ کا پیغام دیا۔ گنگا اُتسو۔2021 کے دوسرے دن دیپوتسو مکمل ہوا۔
جناب روزی اگروال، ای ڈی ، این ایم سی جی نے این ایم سی جی کی جانب سے ووٹ آف تھینکس پیش کیا۔ انہوں نے بتایا کہ پہلے دن 77 سے زائد اضلاع میں مختلف سرگرمیوں کے ذریعہ گنگا اُتسو منایا گیا۔ انہوں نے وزراء، فنکاروں، ناظرین اور ہزاروں شرکاء کا شکریہ ادا کیا جو ورچووَل طریقے سے اس پروگرام میں شریک ہوئے۔ پروگرام کا اختتام آئندہ روز جل شکتی کے مرکزی وزیر جناب گجیندر سنگھ شیخاوت کی موجودگی میں ہوگا۔